答石崇诗
棘腆 (WeiJin)
昔我不造，备尝颠沛。后土倾基，皇天陨盖。少怀蒙昧，长无耿介。遗训莫闻，出入靡赖。如彼泉流，不绝若带。终怀永思，感昔康泰。我舅敷命，于彼徐方。载咏陟岵，言念渭阳。乃溯洪流，泛身馀艎。宵寝晨逝，曷路之长。亦既至止，愿言以写。爰有石侯，作镇东夏。宽以抚戎，从容柔雅。兽啸幽岩，翔风扇起。逸响既振，众听倾耳。恂恂善诱，大揖群士。宗道投意，结心万里。我固其终，人结其始。宗道伊何，英朗特俊。如彼凌高，日以增峻。隰朋有慕，颜生希舜。游志域外，涤除鄙吝。仰止晨风，豫登数仞。我闻有言，居安思危。位极则迁，势至必移。上德无欲，遗道不为。妙识先觉，通梦皇羲。窃睹党奥，钦蹈明规。